অন্যদের কাছে যা নিছক কৌতূহল, প্রায় চল্লিশ লাখ ভারতবাসীর কাছে তা জীবন-মরণ সমস্যা। ভারতের অন্যান্য প্রদেশে যা শোনা যায়নি, আসামের ক্ষেত্রে তা কার্যকর করা হয়েছে, একটি এনআরসি বা ‘ন্যাশনাল রেজিস্টার অব সিটিজেনস’ তৈরি করে চল্লিশ লাখের মতো মানুষকে নাগরিক নয় বলে ঘোষণা করা হয়েছে।
মনে রাখতে হবে, কয়েক মাস আগে আরেকটি এনআরসি তালিকা প্রকাশিত হয়েছিল, তাতে বরাক উপত্যকার খ্যাতিমান নাগরিক তপোধীর ভট্টাচার্যের নাম বাদ ছিল। এবারের তালিকায় তিনি তার নাম উদ্ধার করতে পেরেছেন (তপোধীর আসামের বাঙালিদের একজন সংগ্রামী মুখপাত্র), কিন্তু বাদ গেছে অসম বিধানসভার ডেপুটি স্পিকারের স্ত্রীর নাম, মোরিগাঁওয়ের বিধায়কের নামসহ আরও অনেকের নাম। তিরিশ বছর ভারতীয় সেনাবাহিনীতে চাকরি করে আসামবাসী মহম্মদ আজমল হক দ্বিতীয় তালিকা থেকেও বাদ পড়েছেন। অর্থাৎ দুটি তালিকাই নানা কারণে প্রশ্নাধীন হয়ে উঠেছে, যদি বিদ্বেষপ্রণোদিত বা হাস্যকর নাও বলা যায়।